‘วีรโชติ’นั่งเอ็มดีบลจ.ทองคำ
บลจ.ทองคำ ดึง &#8220;วีรโชติ&#8221; อดีตเลขาสมาคมบริษัทจัดการลงทุนนั่งเอ็มดี คาดปลายเดือน มี.ค.เม.ย. เปิดตัวเป็นทางการพร้อมกองทุนแรก
10 ส.ค. 2554

บลจ.ทองคำ ดึง “วีรโชติ” อดีตเลขาสมาคมบริษัทจัดการลงทุนนั่งเอ็มดี คาดปลายเดือน มี.ค.เม.ย. เปิดตัวเป็นทางการพร้อมกองทุนแรก
นายชุมพล พิทยานนท์ ประธานชมรมผู้ค้าปลีกทองคำแห่งประเทศไทย ในฐานะประธานกรรมการบริหาร บริษัทหลักทรัพย์จัดการกองทุนรวม (บลจ.) ทองคำ เปิดเผยว่า ขณะนี้บริษัทได้จดทะเบียนเปลี่ยนชื่อใหม่จาก บลจ.พรีมาเวสท์ เป็น บลจ.ทองคำ เรียบร้อยแล้ว โดยคาดว่าจะเปิดตัวบริษัทอย่างเป็นทางการได้ประมาณปลายเดือน มี.ค. หรือเดือน เม.ย.นี้
“ตอนนี้บุคลากรเราพร้อมหมดแล้ว โดยมีคุณวีรโชติ จิรบวรพงศา มาดำรงตำแหน่งกรรมการผู้จัดการบริษัท และมีทีมผู้จัดการกองทุนและส่วนงานอื่นครบแล้ว ซึ่งขณะนี้อยู่ระหว่างวางระบบต่างๆ รอเพียงให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุมัติก่อนที่จะดำเนินธุรกิจอย่างเป็นทางการได้” นายชุมพล กล่าว
ทั้งนี้ นายวีรโชติถือเป็นบุคคลที่คร่ำหวอดอยู่ในแวดวงกองทุนรวม โดยตำแหน่งล่าสุดเคยเป็นที่ปรึกษา บลจ.บีที หรือซีไอเอ็มบีพรินซิเพิล และเคยดำรงตำแหน่งผู้อำนวยการและเลขาธิการสมาคมบริษัทจัดการลงทุน รวมทั้งทำงานที่ บลจ.ออมสิน มาก่อนที่จะเปลี่ยนชื่อเป็น บลจ.ธนชาต
นายชุมพล กล่าวว่า แม้ปัจจุบันการแข่งขันในธุรกิจกองทุนรวมจะค่อนข้างสูงและ บลจ.ซึ่งเป็นบริษัทในเครือของธนาคารพาณิชย์จะครองส่วนแบ่งการตลาดอยู่ แต่มองว่าปัจจุบันนักลงทุนไม่ได้ลงทุนใน บลจ.ใดเพียงแห่งเดียว ดังนั้นหากบริษัทมีผลิตภัณฑ์ที่ถูกใจนักลงทุน ก็อาจเป็นทางเลือกให้เข้ามาลงทุนได้
“ความตั้งใจของเราอยากออกกองทุนแรก คือ กองทุนรวมทองคำที่ลงทุนในทองคำ และฝากทองอยู่ในเมืองไทย เพราะมองว่าการที่ทองอยู่ในประเทศไทยน่าจะเป็นผลดีต่อประเทศ เนื่องจากทองเป็นทุนสำรองของประเทศ” นายชุมพล กล่าว
อย่างไรก็ตาม ปัจจุบันยังไม่มี บลจ.ไหนออกกองทุนทองที่ลงทุนในทองคำในไทยและทองที่อยู่ในประเทศ ซึ่งบริษัทคงต้องรอดูหลักเกณฑ์ของทางการว่าเป็นอย่างไร โดยส่วนตัวมองว่าการเก็บรักษาทองคำในประเทศนั้นสามารถทำได้ หากวางระบบอย่างปลอดภัยและให้ประชาชนได้ผลประโยชน์ที่สุด แต่ทั้งนี้ก็จะมีกองทุนรวมประเภทอื่นๆ เป็นทางเลือกให้นักลงทุน